
Članom občinskega sveta
ZADEVA:
Dopolnitev Odloka o odvajanju in čiščenju odpadnih voda v Občini Izola – s predlogom za prvo obravnavo; obrazložitev

Z Odlokom o odvajanju in čiščenju odpadnih voda v Občini Izola (Uradne objave št. 5/2005) – v nadaljevanju: odlok, so bili s splošnim aktom urejeni način in pogoji odvajanja odpadnih in padavinskih voda, gospodarjenje z objekti in napravami, ki služijo za odvajanje in čiščenje odpadne vode ter obveznosti in pravice izbranega oziroma določenega izvajalca obvezne gospodarske javne službe oz. upravljavca. Občina Izola je za namen izvajanj tovrstne gospodarske javne službe ustanovila podjetje JP Komunala Izola d.o.o., ki izvaja vsa, s tem in drugimi predpisi, naložena dela in naloge.
Odlok o gospodarskih javnih službah v Občini Izola (Uradne objave št. 9/95) v 9. členu našteva za katera urejanja dejavnosti javnih služb je pristojen Občinski svet občine Izola, med katerimi so tudi javna pooblastila. 
Glede na dejstvo, da je bil Odlok o organiziranju javnega podjetja Komunala Izola d.o.o. (Uradne objave, št. 9/95, 15/97, 5/00 in 12/00) sprejet in na njegovi podlagi podjetje ustanovljeno, v času veljavnosti Odloka o javni kanalizaciji v občini Izola (Uradne objave PN 7/79), ki je izrecno omenjal tudi javna pooblastila, ki jih izvršuje izvajalec javne službe, novi odlok pa o tem molči, se je po uveljavitvi slednjega izkazalo, da ima izvajalec javne službe težave pri izvajanju javnih pooblastil, ker v krovnem odloku ta besedna zveza ni izrecno navedena.
Strokovne službe predlagajo, da se v tretjem členu odloka doda nov tretji odstavek, ki glasi: 

»(3) Upravljavec javne službe izvaja javna pooblastila iz področja gospodarske javne službe, ki se ureja s tem odlokom, če ni z zakonom ali drugim občinskim odlokom drugače določeno.«
S predlagano dopolnitvijo odloka se tehnično reši vprašanje javnih pooblastil, s čimer se nedvomno olajša izvajanje javne službe.
Glede na to, da ne gre za tehnično zahtevnejše spremembe Odloka, predlagamo članom občinskega sveta, da se predlagane spremembe sprejmejo v prvi obravnavi in ga takoj posredujejo v drugo obravnavo po skrajšanem postopku.

Obrazložitev pripravil:

Urad za okolje, prostor,
Gospodarstvo in nepremičnine

Oddelek za nepremičnine

Županja:

Ana Jamnik








Breda Pečan

Priloga:

· predlog besedila dopolnitve odloka;
· Odlok o gospodarskih javnih službah v Občini Izola;
· Odlok o odvajanju in čiščenju odpadnih in padavinskih voda v občini Izola – 1. stran.
Na podlagi 218. člena Zakona o graditvi objektov (Uradni list RS, št. 110/02 in 47/04), prve alineje 56. člena Zakona o stavbnih zemljiščih (Uradni list RS, št. 44/97) v povezavi z 58.-63. členom Zakona o stavnih zemljiščih (Uradni list SRS, št. 18/84, 33/89 ter Uradni list RS, št. 24/92) ter na podlagi 100. člena Statuta občine Izola (Uradne objave št. 15/99, 8/00 in 8/05) je Občinski svet Občine Izola na svoji seji dne ______ sprejel

ODLOK 

O DOPOLNITVI ODLOKA 

O ODVAJANJU IN ČIŠČENJU ODPADNIH IN PADAVINSKIH VODA V OBČINI IZOLA
1. člen

S tem odlokom se dopolni Odlok o odvajanju in čiščenju odpadnih voda v Občini Izola (Uradne objave št. 5/2005) – v nadaljevanju: Odlok.

2. člen

V 3. členu se doda nov tretji odstavek, ki glasi:
»(3) Upravljavec javne službe izvaja javna pooblastila iz področja gospodarske javne službe, ki se ureja s tem odlokom, če ni z zakonom ali drugim občinskim odlokom drugače določeno.«
3. člen

Ta odlok se objavi v Uradnih objavah Občine Izola in začne veljati naslednji dan po objavi.

